ભારતીય સૈન્ય સાથે જમ્મુ-કાશ્મીરના ગેરમાર્ગે દોરવાયેલા લોકો પથ્થરમારાથી માંડીને ગમે તેવો વ્યવહાર કરી શકે તેનો અર્થ એ નથી કે સૈન્યના જવાનોને તેમનો પોતાનો બચાવ કરવાનો પણ અધિકાર નથી અને તેનો અર્થ એ પણ નથી કે જમ્મુ-કાશ્મીરની રાજ્ય સરકાર તેના નાગરિકોના આપરાધિક કૃત્યના બચાવમાં ઊતરી આવીને ભારતીય સૈન્યની બેઇજ્જતી કરવામાં સહભાગી બને! જમ્મુ-કાશ્મીરમાં ગત સપ્તાહે જે કાંઈ બન્યું તેનો અર્થ આવો જ થાય છે. રાજ્યના શોપિયાં જિલ્લામાં ૨૭ જાન્યુઆરીના રોજ ગઢવાલ રેજિમેન્ટની એક ટુકડી બાલપોરા ખાતે સૅક્ટર-૧૨માં આવેલા સૈન્યના વડામથકે જઈ રહી હતી ત્યારે કાશ્મીરીઓનાં એક ટોળાંએ જવાનો પર પથ્થરમારો કર્યો હતો. આ પથ્થરમારામાં કેટલાક જવાનો ઇજાગ્રસ્ત બન્યા હતા. સૈન્યના જવાને સ્વબચાવમાં ગોળીબાર કર્યો તેમાં ત્રણ કાશ્મીરીઓ ઘવાયા હતા. જેમાંથી બેનાં મૃત્યુ થયાં અને એકને ગંભીર હાલતમાં શ્રીનગરની હૉસ્પિટલમાં ખસેડવામાં આવ્યો. બે કાશ્મીરી નાગરિકોનાં મૃત્યુ થયાં એટલે ઉગ્રવાદીઓની લાગણી દુભાઈ અને રવિવારે બંધનું એલાન આપી દેવાયું. રાજ્યના મુખ્યપ્રધાન મહેબુબા મુફ્તીએ પણ સૈન્યના ગોળીબાર વિરુદ્ધ નિવેદન આપ્યું.